b'\n_START_ARTICLE_\nPetar Kuni\xc4\x8di\xc4\x87\n_START_PARAGRAPH_\nPetar Kuni\xc4\x8di\xc4\x87 (Dol, Stari Grad, Hvar, 1862. \xe2\x88\x92 Split, 1940.) je bio hrv. pu\xc4\x8dki u\xc4\x8ditelj, pisac, pjesnik, putopisac, prevoditelj, autor stru\xc4\x8dnih radova i hrvatski rodoljub.\n_START_SECTION_\n\xc5\xbdivotopis\n_START_PARAGRAPH_\nRodio se je u Dolu kod Starog Grada na otoku Hvaru. Poha\xc4\x91ao je u\xc4\x8diteljsku \xc5\xa1kolu. _NEWLINE_U\xc4\x8diteljevao je diljem Dalmacije. Dok je radio na Visu sastavio je djelo Vi\xc5\xa1ki boj u kojem je pjesni\xc4\x8dki opisao onodobni Vis.  Poslije Visa, slu\xc5\xbebovao je u Blatu na Kor\xc4\x8duli, a od 1901. u Starom Gradu na Hvaru, gdje je proveo najvi\xc5\xa1e radnog sta\xc5\xbea. Ondje je postao \xc5\xa1kolski ravnatelj. 1908. objavio je knjigu Hrvati na Ledenom moru koja je postigla veliki uspjeh kod \xc4\x8ditateljstva, a zasnivala se na izvje\xc5\xa1\xc4\x87ima austro-ugarske ekspedicije na Arktiku. _NEWLINE_Politi\xc4\x8dki je bio aktivan, a naginjao je k Strossmayeru._NEWLINE_U kulturi je zaslu\xc5\xbean kao jedan od osniva\xc4\x8da Hrvatske \xc4\x8ditaonice u Blatu na Kor\xc4\x8duli,  koja je osnovana 1880. kao Narodna \xc4\x8ditaonica, a od 1897. nosi ime Hrvatska \xc4\x8ditaonica. Petar Kuni\xc4\x8di\xc4\x87 je bio dugogodi\xc5\xa1njim tajnikom ove ustanove._NEWLINE_Nakon tiskanja novih \xc4\x8ditanaka u za osnovne \xc5\xa1kole u Dalmaciji u kojima su austrijske vlasti planski izostavile hrvatsko i srpsko ime (pod izlikom izbjegavanja hrvatsko-srpskog nacionalnog trvenja), htjedov\xc5\xa1i od ud\xc5\xbebenika napraviti anacionalno nastavno sredstvo, dalmatinski su u\xc4\x8ditelji reagirali kritikama, pri \xc4\x8demu se Petar Kuni\xc4\x8di\xc4\x87 istakao  tekstom u Narodnom listu._NEWLINE_O Petru Kuni\xc4\x8di\xc4\x87u objavljen je zbornik radova Petar Kuni\xc4\x8di\xc4\x87 u\xc4\x8ditelj, pisac, rodoljub, sa skupa odr\xc5\xbeanog u Dolu 23. kolovoza 2013. godine.'